KOMISIJAS ĪSTENOŠANAS LĒMUMS (ES) 2022/1401

(2022. gada 12. augusts),

ar ko groza Īstenošanas lēmumu (ES) 2019/1698 attiecībā uz konkrētu bērnu aprūpes priekšmetu, bērnu mēbeļu, vingrošanas aprīkojuma, šķiltavu un informācijas un komunikācijas tehnoloģijas iekārtu Eiropas standartiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Direktīvu 2001/95/EK (2001. gada 3. decembris) par produktu vispārēju drošību (1) un jo īpaši tās 4. panta 2. punkta pirmo daļu,

tā kā:

(1) Saskaņā ar Direktīvas 2001/95/EK 3. panta 2. punkta otro daļu produktu uzskata par drošu attiecībā uz atbilstošajos valsts standartos ietvertajiem riskiem un risku kategorijām, ja tas atbilst brīvprātīgi pieņemtiem valsts standartiem, kuros pārņemti Eiropas standarti un uz kuriem Komisija saskaņā ar minētās direktīvas 4. pantu publicējusi atsauces Eiropas Savienības Oficiālajā Vēstnesī.

(2) Komisija 1997. gada 16. decembra vēstulē M/264 lūdza Eiropas Standartizācijas komitejai (“CEN”) sagatavot Eiropas standartus attiecībā uz bērnu aprūpes priekšmetu drošumu (“lūgums M/264”).

(3) Pamatojoties uz minēto lūgumu, CEN pieņēma standartu EN 716-1:2017 “Mēbeles. Mājas apstākļiem paredzētās parastās un saliekamās bērnu gultiņas. 1. daļa: Drošuma prasības” un pēc tam konsolidētu standartu EN 716-1:2017+AC:2019, kurā iekļāva labojumu AC:2019. Konsolidētais standarts EN 716-1:2017+AC:2019 atbilst prasībai par vispārēju drošību, kas ietverta Direktīvā 2001/95/EK. Tāpēc atsauce uz standartu EN 716-1:2017+AC:2019 būtu jāpublicē Eiropas Savienības Oficiālajā Vēstnesī.

(4) Komisija 2011. gada 27. jūlijā pieņēma Lēmumu 2011/479/ES (2) par drošības prasībām, kuras jāiekļauj Eiropas standartos attiecībā uz vingrošanas aprīkojumu.

(5) Komisija 2012. gada 5. septembra vēstulē M/507 lūdza CEN sagatavot Eiropas standartus attiecībā uz vingrošanas aprīkojumu. Pamatojoties uz minēto lūgumu, CEN pieņēma standartu EN 914:2008 “Vingrošanas rīki. Simetriskās līdztekas un kombinētās asimetriskās/simetriskās līdztekas. Prasības un testēšana, arī attiecībā uz drošumu”, atsauces uz kuru tika publicētas Eiropas Savienības Oficiālajā Vēstnesī (3).

(6) Ņemot vērā jaunas zināšanas un tirgus attīstību, CEN izstrādāja jaunu Eiropas standartu EN 914:2020, kas atbilst Direktīvā 2001/95/EK ietvertajai prasībai par vispārēju drošību. Tāpēc atsauce uz šo standartu būtu jāpublicē Eiropas Savienības Oficiālajā Vēstnesī, un ar to jāaizstāj atsauce uz standartu EN 914:2008.

(7) Komisija 2010. gada 2. jūlijā pieņēma Lēmumu 2010/376/ES (4) par ugunsdrošības prasībām, kas jāizpilda ar Eiropas standartiem attiecībā uz konkrētiem izstrādājumiem, kuri atrodas bērnu gulēšanas vidē.

(8) Komisija 2011. gada 20. oktobra vēstulē M/497 lūdza CEN sagatavot Eiropas standartus attiecībā uz bērnu aprūpes priekšmetu drošumu, 2. grupa – riski gulēšanas vidē. Pamatojoties uz minēto lūgumu, CEN pieņēma standartu EN 1130-1:1996 “Mājas mēbeles – Bērnu gultiņas un šūpuļi – 1. daļa: Drošības prasības” un EN 1130-2:1996 “Mājas mēbeles – Bērnu gultiņas un šūpuļi – 2. daļa: Testa metodes”. Atsauces uz minētajiem standartiem tika publicētas Eiropas Savienības Oficiālajā Vēstnesī (5).

(9) Ņemot vērā jaunas zināšanas un tirgus attīstību, CEN izstrādāja jaunu standartu EN 1130:2019 “Bērnu mēbeles. Bērnu gultiņas. Drošuma prasības un testēšanas metodes”, kas atbilst Direktīvā 2001/95/EK ietvertajai prasībai par vispārēju drošību. Tāpēc atsauces uz standartiem EN 1130-1:1996 un EN 1130-2:1996 būtu jāaizstāj ar atsauci uz standartu EN 1130:2019.

(10) Pēc tam CEN izstrādāja labojumu EN 1130:2019/AC:2020, ar ko labo mangāna ķīmisko simbolu. Tāpēc, lai nodrošinātu standarta EN 1130:2019 pareizu piemērošanu, ir lietderīgi atsauci uz labojumu EN 1130:2019/AC:2020 publicēt Eiropas Savienības Oficiālajā Vēstnesī kopā ar EN 1130:2019.

(11) Komisija 2013. gada 7. martā pieņēma Lēmumu 2013/121/ES (6) par drošības prasībām, kuras jāiekļauj noteiktu bērniem paredzētu sēdekļu Eiropas standartos.

(12) Komisija 2014. gada 22. jūlijā pieņēma Īstenošanas lēmumu C(2014) 5058 final (7) par standartizācijas pieprasījumu Eiropas standartizācijas organizācijām izstrādāt noteiktu bērniem paredzētu sēdekļu Eiropas standartus (“lūgums M/527”).

(13) Pamatojoties uz minēto lūgumu, CEN pieņēma standartu EN 1272:2017 “Bērnu aprūpes priekšmeti. Pie galda piestiprināmi krēsli. Drošuma prasības un testa metodes”, kas atbilst Direktīvā 2001/95/EK ietvertajai prasībai par vispārēju drošību. Tāpēc atsauce uz standartu EN 1272:2017 būtu jāpublicē Eiropas Savienības Oficiālajā Vēstnesī.

(14) Pamatojoties uz lūgumu M/264, CEN pieņēma standartu EN 1400:2013+A2:2018 “Bērnu aprūpes priekšmeti. Māneklīši zīdaiņiem un maziem bērniem. Drošuma prasības un testēšanas metodes”, kas atbilst Direktīvā 2001/95/EK ietvertajai prasībai par vispārēju drošību. Tāpēc atsauce uz standartu EN 1400:2013+A2:2018 būtu jāpublicē Eiropas Savienības Oficiālajā Vēstnesī.

(15) Pamatojoties uz lūgumu M/264, CEN izstrādāja labojumu EN 1466:2014/AC:2015 “Bērnu aprūpes priekšmeti. Pārnēsājamās bērnu gultiņas un novietnes. Drošības prasības un testa metodes” standartam EN 1466:2014. Atsauce uz standartu EN 1466:2014 tika publicēta Eiropas Savienības Oficiālajā Vēstnesī (8). Ņemot vērā to, ka labojums EN 1466:2014/AC:2015 ietver tehniskus labojumus, un lai nodrošinātu pareizu un konsekventu standarta EN 1466:2014 piemērošanu, ir lietderīgi atsauci uz labojumu EN 1466:2014/AC:2015 publicēt Eiropas Savienības Oficiālajā Vēstnesī kopā ar EN 1466:2014, kas publicēts iepriekš.

(16) Komisija 1997. gada 16. decembra vēstulē M/266 lūdza CEN sagatavot Eiropas standartus par patērētāju un bērnu drošību attiecībā uz šķiltavām. Pamatojoties uz minēto lūgumu, CEN pieņēma standartu EN ISO 9994:2006 “Šķiltavas – Drošības specifikācija (ISO 9994:2005)”. Atsauce uz standartu EN ISO 9994:2006 tika publicēta Eiropas Savienības Oficiālajā Vēstnesī (9).

(17) Ņemot vērā jaunas zināšanas, CEN pieņēma jaunu standartu EN ISO 9994:2019 “Šķiltavas – Drošības specifikācija (ISO 9994:2018)”, kas atbilst Direktīvā 2001/95/EK ietvertajai prasībai par vispārēju drošību. Tāpēc atsauce uz standartu EN ISO 9994:2006 būtu jāaizstāj ar atsauci uz standartu EN ISO 9994:2019.

(18) Pamatojoties uz lūgumu M/527, CEN pieņēma standartu EN 14988:2017+A1:2020 “Bērnu augstie krēsli. Prasības un testa metodes”, kas atbilst Direktīvā 2001/95/EK ietvertajai prasībai par vispārēju drošību. Tāpēc atsauce uz standartu EN 14988:2017+A1:2020 būtu jāpublicē Eiropas Savienības Oficiālajā Vēstnesī.

(19) Pamatojoties uz lūgumu M/527, CEN pieņēma standartu EN 16120:2012+A2:2016 “Zīdaiņu un bērnu preces. Uz krēsla piestiprināms sēdeklis”, kas atbilst Direktīvā 2001/95/EK ietvertajai prasībai par vispārēju drošību. Tāpēc atsauce uz standartu EN 16120:2012+A2:2016 būtu jāpublicē Eiropas Savienības Oficiālajā Vēstnesī.

(20) Komisija 2009. gada 23. jūnijā pieņēma Lēmumu 2009/490/EK (10) par drošības prasībām, kuras jāiekļauj personisko mūzikas atskaņotāju Eiropas standartos.

(21) Komisija 2009. gada 28. septembra vēstulē M/452 lūdza Eiropas Elektrotehnikas standartizācijas komiteju (Cenelec) izstrādāt personisko mūzikas atskaņotāju Eiropas standartus. Pamatojoties uz minēto lūgumu, Cenelec pieņēma standartu EN IEC 62368-1:2020 “Audio un video aparatūra, informācijas un komunikācijas tehnoloģijas iekārtas. 1. daļa: Drošības prasības” un pēc tam grozījumu EN IEC 62368-1:2020/A11:2020. EN ISO 62368-1:2020 tiek ierosināts ar grozījumu A11:2020, kas atbilst Direktīvā 2001/95/EK ietvertajai prasībai par vispārēju drošību. Atsauce uz to jāpublicē Eiropas Savienības Oficiālajā Vēstnesī, un ar to jāaizstāj atsauce EN 60065:2002 “Audio, video un līdzīga elektroniskā aparatūra. Drošības prasības” un EN 60950-1:2006 “Informācijas tehnoloģijas iekārtas. Drošums. 1. daļa: Vispārīgās prasības”. Tomēr minētās atsauces būtu jāpublicē tikai attiecībā uz 3.3.19. punktu “Skaņas iedarbība” (“Sound exposure”) un 10.6. punktu “Aizsardzība pret akustiskās enerģijas avotiem” (“Safeguard against acoustic energy sources”), ņemot vērā to, ka Komisijas Lēmuma 2009/490/EK mērķis ir nodrošināt, ka personisko mūzikas atskaņotāju skaņas iedarbība neapdraud dzirdi.

(22) Atsauces uz Eiropas standartiem, kas pieņemti Direktīvas 2001/95/EK īstenošanas vajadzībām, ir publicētas ar Īstenošanas lēmumu (ES) 2019/1698. Lai nodrošinātu, ka atsauces uz Direktīvas 2001/95/EK īstenošanas vajadzībām izstrādātajiem Eiropas standartiem ir uzskaitītas vienā tiesību aktā, attiecīgās atsauces uz jauniem standartiem, grozījumiem un labojumiem standartos būtu jāiekļauj Īstenošanas lēmumā (ES) 2019/1698.

(23) Tāpēc Īstenošanas lēmums (ES) 2019/1698 būtu attiecīgi jāgroza.

(24) Atbilstība attiecīgajam valsts standartam, ar kuru transponē Eiropas standartu, uz kuru ir publicētas atsauces Eiropas Savienības Oficiālajā Vēstnesī, rada drošuma prezumpciju attiecībā uz attiecīgā valsts standarta aptvertajiem riskiem un riska kategorijām no dienas, kad Eiropas Savienības Oficiālajā Vēstnesī publicēta atsauce uz attiecīgo Eiropas standartu. Tāpēc šim lēmumam būtu jāstājas spēkā tā publicēšanas dienā.

(25) Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota atbilstīgi Direktīvas 2001/95/EK 15. pantam,

IR PIEŅĒMUSI ŠO LĒMUMU.

1. pants Īstenošanas lēmuma (ES) 2019/1698 I pielikumu groza saskaņā ar šā lēmuma pielikumu.

2. pants Šis lēmums stājas spēkā dienā, kad to publicē Eiropas Savienības Oficiālajā Vēstnesī.

Briselē, 2022. gada 12. augustā Komisijas vārdā – priekšsēdētāja Ursula VON DER LEYEN

(1) OV L 11, 15.1.2002., 4. lpp.

(2) Komisijas Lēmums 2011/479/ES (2011. gada 27. jūlijs) par drošības prasībām, kuras saskaņā ar Eiropas Parlamenta un Padomes Direktīvu 2001/95/EK jāiekļauj Eiropas standartos attiecībā uz vingrošanas aprīkojumu (OV L 197, 29.7.2011., 13. lpp.).

(3) Komisijas Īstenošanas lēmums (ES) 2019/1698 (2019. gada 9. oktobris) par produktu Eiropas standartiem, kas izstrādāti Eiropas Parlamenta un Padomes Direktīvas 2001/95/EK par produktu vispārēju drošību īstenošanas vajadzībām (OV L 259, 10.10.2019., 65. lpp.).

(4) Komisijas Lēmums 2010/376/ES (2010. gada 2. jūlijs) par drošuma prasībām, kas jāizvirza Eiropas standartos attiecībā uz konkrētiem izstrādājumiem, kuri atrodas bērnu gulēšanas vidē, atbilstīgi Eiropas Parlamenta un Padomes Direktīvai 2001/95/EK (OV L 170, 6.7.2010., 39. lpp.).

(5) Īstenošanas lēmums (ES) 2019/1698.

(6) Komisijas Lēmums 2013/121/ES (2013. gada 7. marts) par drošības prasībām, kuras saskaņā ar Eiropas Parlamenta un Padomes Direktīvu 2001/95/EK par produktu vispārēju drošību jāiekļauj noteiktu bērniem paredzētu sēdekļu Eiropas standartos (OV L 65, 8.3.2013., 23. lpp.).

(7) Commission Implementing Decision C(2014) 5058 final of 22 July 2014 on a standardisation request to the European standardisation organisations to draft European standards for certain seats for children in support of Directive 2001/95/EC of the European Parliament and of the Council (pieejams tikai angļu, franču un vācu valodā).

(8) Īstenošanas lēmums (ES) 2019/1698.

(9) Īstenošanas lēmums (ES) 2019/1698.

(10) Komisijas Lēmums 2009/490/EK (2009. gada 23. jūnijs) par drošības prasībām, kuras saskaņā ar Eiropas Parlamenta un Padomes Direktīvu 2001/95/EK jāiekļauj personisko mūzikas atskaņotāju Eiropas standartos (OV L 161, 24.6.2009., 38. lpp.).